Suid-Afrika maak gereed vir groot misdaadprotes aksie | Die Nuus in Afrikaans - Koerant.co.za
Suid-Afrika maak gereed vir groot misdaadprotes aksie
Dirk Hermann van Solidariteit skryf op sy blog as volg:
Ons wil 'n Suid-Afrikaanse rekord opstel vir die meeste protesmemorandums wat op een dag oorhandig word. Misdaad raak elke gemeenskap, klein of groot, en ons wil protes daarteen aanteken in elke gemeenskap.
Mense regoor Suid-Afrika het ingestem om deel te neem aan die groot dag. Vrywilligers beplan aksies wat Suid-Afrika vir een dag rooi gaan verf. Mense gaan rooi aantrek, rooi plakkate en baniere dra en diegene wat nie die aksie kan bywoon nie, gaan rooi aantrek waar hulle ook al is. Daar het genoeg bloed gevloei en ons wil die wêreld wys ons is moeg vir rooi.
Daar word beplan om die aksies só aan te pak dat mense wat net verlengde middagetes kan neem ook deel daarvan kan wees.
Plaaslike gemeenskapbeveiligingsaksies en sekuriteitsmaatskappye gaan ook aan die protesaksie deelneem. By elke oorhandiging sal daar ten minste een slagoffer van ernstige misdaad wees. Ons wil wys dat misdaad regte mense raak en pyn vir gewone mense veroorsaak.
Die aksies gaan ordelik geskied en sal 'n gesinskarakter hê. Daar gaan nie politieke vlae of plakkate wees nie, maar ons wil rooi vertoon: rooi klere, rooi plakkate, rooi baniere en rooi vlae.
Daar gaan net een agenda op die dag van protes wees, naamlik 'n teenmisdaadagenda. Die dag gaan aan die een kant 'n karakter van protes teen misdaad hê, maar aan die ander kant wil ons ook 'n beroep op mense doen om gemeenskapbeveiligingstrukture te vestig.
Het jy al jou reëlings getref om aan die protesaksie deel te neem? Kry al die inligting by www.misdaadprotes.co.za.
Indien jou stad/dorp nog nie reëlings getref het om 'n memorandum te oorhandig nie, help ons om 'n aksie in jou stad/dorp te reël. Registreer as 'n koördineerder by www.misdaadprotes.co.za.